text: কংকা (বৈজ্ঞানিক নাম: Delias descombesi(Boisduval)) ‘পিয়েরিডি’ (Pieridae) গোত্র ও 'পাইরিনি' (Pierinae) উপ-গোত্রের অন্তর্ভুক্ত প্রজাপতি।
  
  আকার 
  কংকা এর প্রসারিত অবস্থায় ডানার আকার ৬৫-৯০ মিলিমিটার দৈর্ঘ্যের হয়।
  
  উপপ্রজাতি 
  ভারতে প্রাপ্ত কংকা এর উপপ্রজাতি হল-
   Delias descombesi descombesi Boisduval, 1836 – Vietnamese Red-spot Jezebel
  
  বিস্তার 
  ভারতে পশ্চিমবঙ্গ, সিকিম থেকে অরুণাচল প্রদেশ, নেপাল, ভুটান, বাংলাদেশ, মায়ানমারের ট্যানিনথারি (Tanintharyi) অঞ্চল, থাইল্যান্ড, ভিয়েতনাম ও মালয় উপদ্বীপ এর বিভিন্ন অঞ্চলে এদের দেখা যায়।
  
  বর্ণনা
  প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
  
  পুরুষ
  
  ডানার উপরিতল অস্বচ্ছ সাদা ও সরু কালো শিরার দাগ দ্বারা অস্পষ্টভাবে চিত্রিত।
  
  সামনের ডানা : কোস্টা ও টার্মিনাল প্রান্তরেখা সরুভাবে কালো।  ডানার একদম গোড়ার দিকের অংশ (extreme base), শীর্ষভাগ (apex) চওড়াভাবে এবং সাব-টার্মিনাল অংশ কমবেশি ঘনভাবে কালো আঁশে ছাওয়া।  টার্মেন-এর কালো  সীমারেখা (border) নিচের দিকে ক্রমশ সরু ও অধিকতর ফ্যাকাশে হয়ে গেছে।
  
  পিছনের ডানা : টার্মেন সরুভাবে কালো ও সাব-টার্মিনাল অংশ কালো আঁশের ছিটেযুক্ত।  ডানার একদম গোড়ার দিকের অংশ (extreme base) কালো ও ঘনভাবে কালো আঁশে ছাওয়া। ডরসাম ফ্যাকাশে কালচে ও টর্নাস অংশে হালকা হলুদের ছোঁয়া লক্ষ্য করা যায়।
  
  ডানার নিম্নতলের মূল রঙ সামনের ডানায় কালো ও পিছনের ডানায় হলুদ।
  
  সামনের ডানা : সামনের ডানার মূল রঙ কালো।  সেল-এর শেষভাগে ও ডিসকো-সেলুলার অংশে কোস্টার সামান্য নিচে তীর্যকভাবে অবস্থিত একটি ছোট ও চওড়া বন্ধনী দেখা যায়।  এপিক্যাল (epical) অংশ থেকে টার্মেন বরাবর টার্মিনাল প্রান্তরেখা (margin) স্পর্শ না করে কতগুলি লম্বাটে চওড়া ও প্রায় গোলাকৃতি সাদা ছোপের সারি বর্তমান। উক্ত ছোপসারির উপরিভাগের ছোপগুলি লম্বাটে, ভিতরের দিকে তীক্ষ্ণ ও চওড়া, ঈষদ হলুদাভ সাদা ও কালো আঁশে ছাওয়া  এবং নিম্নভাগের ছোপগুলি প্রায় গোলাকার, সাদা ও কমবেশি কালো আঁশের ছিটেযুক্ত।  ডানার উভয় প্বার্শেই ১ থেকে ৪ নম্বর শিরা ধূসর বর্ণের।
  
  পিছনের ডানা : পিছনের ডানা ক্রোমিয়ামএর  ন্যায় উজ্জ্বল হলুদ।  কোস্টা ও টার্মেন চওড়াভাবে কালো। কোস্টার সামান্য নিচে (৭ নম্বর ইন্টারস্পেসে) বেসাল অংশে কোস্টার মধ্যভাগ পর্যন্ত বিস্তৃত একটি লম্বাটে ও প্রায় ডিম্বাকৃতি সিঁদুররঙা ছোপ বর্তমান।  উক্ত ছোপটির বহি:প্রান্ত তীক্ষ্ণ ও অস্পষ্ট। হলুদ টার্মিনাল প্রান্তরেখা বরাবর সাব-টার্মিনাল অংশে একসারি বিভিন্ন আকৃতির বড় হলুদ ছোপ টর্নাসের আগে পর্যন্ত বিস্তৃত। উক্ত হলুদ ছোপগুলির মধ্যে টর্নাসের নিকটস্থ ছোপটি সবচেয়ে ছোট। কালো সাব-টার্মিনাল অংশের ভিতরের প্রান্তরেখা (margin) প্রতিটি ইন্টারস্পেসে শঙ্কু আকৃতির গঠন সৃষ্টি করেছে।
  
  স্ত্রী 
  
  ডানার উপরিতল কালো ,তবে পিছনের ডানার অধিকাংশ অংশই হলুদাভ সাদা।
  
  সামনের ডানা : সামনের ডানার উপরিতল কালো। সেলের বহি:প্রান্তভাগে  চওড়া ও তীর্যকভাবে অবস্থিত একটি সাদা লম্বাটে দাগ এবং বক্রাকার একসারি সাদা সাব-টার্মিনাল ছোপ লক্ষ্য করা যায়। উক্ত ছোপসারির শীর্ষভাগের (apical) ছোপগুলি লম্বাটে ও বাইরের দিকে বর্শা বা বল্লম -এর মতো তীক্ষ্ণ (speare -headed) এবং নিচের দিকের ছোপগুলি ছোট।
  পিছনের ডানা : পিছনের ডানায় কোস্টা ও টার্মেন চওড়াভাবে কালো।  ডানার বাকি অংশ হলুদাভ সাদা ও হালকাভাবে কালো আঁশের ছিটেযুক্ত। ডানার নিম্নতলের বেসাল অংশস্থ ও কোস্টার সামান্য নিচে অবস্থিত সিঁদুররঙা লম্বাটে দাগটি উপরিতলে স্বচ্ছতার কারণে অস্পষ্টভাবে দৃশ্যমান। চওড়া কালো সাব-টার্মিনাল অংশে  অস্পষ্ট ফ্যাকাশে সাদা ছোপের একটি  বক্রাকার সারি বর্তমান।
  
  ডানার নিম্নতল পুরুষ নমুনার প্রায় অনুরূপ ,তবে পিছনের ডানায় খানিক সাদৃশ্যহীন।
  
  সামনের ডানা: সামনের ডানার নিম্নতল উপরিতলেরই অনুরূপ ও পুরুষ নমুনার নিম্নতলের সামনের ডানার সহিত সাদৃশ্যযুক্ত, শুধুমাত্র মধ্যবর্তী শিরা ও ২ থেকে ৪ নম্বর শিরা বরাবর ধূসর বর্ডার স্ত্রী নমুনাতে খুব সরু।
  
  পিছনের ডানা : পিছনের ডানার নিম্নতলের বেসাল সিঁদুররঙা ছোপটি ও অন্যান্য দাগ-ছোপগুলি পুরুষ নমুনার অনুরূপ, তবে পুরুষ নমুনার ক্রোমিয়ামের ন্যায় উজ্জ্বল হলুদ রঙ স্ত্রী নমুনায় অনুপস্থিত।  স্ত্রী নমুনায় সেল (আংশিকভাবে), বেসাল অংশ ও ডরসাম ঈষদ হলুদাভ ও কালো আঁশের  ছিটেযুক্ত ; বাকি অংশ ফ্যাকাশে সাদা।
  
  উভয় নমুনাতেই শুঙ্গ কালো; মাথা ,বক্ষদেশ (thorux) ও উদর উপরিতলে ধূসর এবং নিম্নতলে সাদা।
  
  আচরণ 
  এই প্রজাতির উড়ান দুর্বল। ফুলে বসে মধুপান করা এদের প্রিয় অভ্যাস। উঁচু ফুলে ভরা গাছেও প্রায়শই এদের উড়তে ও বসতে দেখা যায়। পুরুষ নমুনা ভিজে মাটিতে মাড-পাডলিংএ অভ্যস্ত।  হিমালয়ের ১৫০০ মিটারের নিচু উচ্চতাসম্পন্ন উষ্ণ পার্বত্য উপত্যকা ও মুক্ত বনাঞ্চল এই প্রজাতির বিশেষ পছন্দের বাসভূমি। সাধারণত মার্চ থেকে ডিসেম্বর পর্যন্ত এদের দেখা মেলে।
  
  তথ্যসূত্র 
  
  বিষয়শ্রেণী:ভারতের প্রজাপতি
  বিষয়শ্রেণী:পশ্চিমবঙ্গে প্রাপ্ত পিয়েরিডি গোত্রের প্রজাপতি
  বিষয়শ্রেণী:মেঘালয়ে প্রাপ্ত পিয়েরিডি গোত্রের প্রজাপতি
title: কংকা